Document ID: 32013R1223

REGULAMENTUL (UE) NR. 1223/2013 AL COMISIEI
din 29 noiembrie 2013
de prevedere a unor deduceri din cota de pescuit pentru somon în subdiviziunile ICES 22-31, alocată Poloniei pentru 2013 și anii următori, ca urmare a pescuitului excesiv din 2012
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (1), în special articolul 105 alineatele (1) și (2),
întrucât:
(1)
Regulamentul (UE) nr. 1256/2011 al Consiliului (2) a alocat Poloniei o cotă de pescuit pentru somonul de Atlantic în apele Uniunii din subdiviziunile ICES 22-31 pentru 2012.
(2)
Comisia a detectat neconcordanțe privind datele transmise de Polonia legate de pescuitul de somon în 2012, prin verificarea încrucișată a datelor înregistrate și raportate în cursul campaniilor de pescuit controlate și necontrolate. Aceste neconcordanțe în raportarea conținutului capturilor au fost ulterior coroborate prin efectuarea mai multor misiuni de verificare și de audit în Polonia, în conformitate cu Regulamentul (CE) nr. 1224/2009 al Consiliului. Dovezile colectate îi permit Comisiei să stabilească că acest stat membru și-a depășit cota pentru somon în anul 2012 cu 1776 de bucăți de somon.
(3)
În conformitate cu articolul 105 alineatul (1) din Regulamentul (CE) nr. 1224/2009, atunci când Comisia stabilește că un stat membru a depășit cotele de pescuit care i-au fost alocate, ea aplică deduceri din viitoarele cote de pescuit ale statului membru respectiv.
(4)
Articolul 105 alineatul (2) din Regulamentul (CE) nr. 1224/2009 prevede că deducerile din cotele de pescuit se aplică în anul sau anii următori.
(5)
Pentru a compensa pescuitul excesiv, este necesar să se aplice deduceri din cota alocată Poloniei pentru somonul de Atlantic pentru 2013. Volumul pescuitului în exces, cuantificat de Comisie, este mai mic de 100 de tone. Prin urmare, în conformitate cu articolul 105 alineatul (2) ultima teză, nu trebuie să se aplice niciun factor de multiplicare în cazul deducerii.
(6)
Cu toate acestea, în cazul în care, din cauza utilizării cotei pentru 2013 la momentul intrării în vigoare a prezentului regulament, nu va fi posibil să se aplice în întregime deducerea cantității datorate, orice cantități rămase trebuie să fie deduse din cota pentru somonul de Atlantic care poate fi alocată acestui stat membru pentru 2014, în conformitate cu orientările Comisiei privind deducerea cotelor de la articolul 105 alineatele (1), (2) și (5) din Regulamentul (CE) nr. 1224/2009 (3).
ADOPTĂ PREZENTUL REGULAMENT:
Articolul 1
Cota de pescuit pentru somonul de Atlantic (Salmo salar) în apele Uniunii din subdiviziunile ICES 22-31, alocată Poloniei pentru 2013 prin Regulamentul (UE) nr. 1256/2011 al Consiliului, se reduce în conformitate cu anexa.
Articolul 2
Dacă deducerile care trebuie aplicate în conformitate cu articolul 1 sunt mai mari decât cota de pescuit încă disponibilă și nu pot fi aplicate în întregime în 2013, cantitățile rămase sunt deduse din cota de pescuit pentru somonul de Atlantic (Salmo salar) în apele Uniunii din subdiviziunile ICES 22-31 care pot fi alocate Poloniei pentru 2014.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 noiembrie 2013.

Labels: 11
20
18
6